**Σεμινάριο Φωτογραφίας από τον Πλάτωνα Ριβέλλη**

 **στο "Παγκρήτιο Ωδείο"**

Το Σάββατο και την Κυριακή, **8** και **9 Μαρτίου 2014**, ο γνωστός φωτογράφος, δάσκαλος και θεωρητικός της φωτογραφίας **Πλάτων Ριβέλλης** θα παραδώσει στην αίθουσα συναυλιών του **Παγκρήτιου Ωδείου** ένα δωδεκάωρο σεμινάριο φωτογραφίας.

Ο τίτλος τού σεμιναρίου είναι: ***«Γιατί φωτογραφίζουμε;»*.** Περιεχόμενό του η ανάλυση τού φωτογραφικού γεγονότος στην εποχή μας και τη σύνδεσή του με το ευρύτερο καλλιτεχνικό γεγονός.

Το κόστος του σεμιναρίου ανά άτομο είναι 120 ευρώ (συμπεριλαμβανομένου του ΦΠΑ). Οι δηλώσεις συμμετοχής (με ονοματεπώνυμο, τηλέφωνο και e-mail) θα απευθύνονται στην ηλεκτρονική διεύθυνση **rivellis@otenet.gr.** Δεν απαιτείται καταβολή οποιουδήποτε ποσού μέχρι την έναρξη του σεμιναρίου. Παρακαλούνται όμως όσοι δηλώσουν να ενημερώσουν για ενδεχόμενη ακύρωση της συμμετοχής τους.

**Πλάτων Ριβέλλης**

Ο Πλάτων Ριβέλλης γεννήθηκε στην Αθήνα το 1945.

Σπούδασε Νομικά στην Αθήνα (1963-1968), Πολιτικές Επιστήμες στο Παρίσι (1968-1970) και Φωτογραφία στο Maine των ΗΠΑ (1983).

Εργάστηκε ως δικηγόρος στην Αθήνα επί δώδεκα έτη (1971-1983).

Από το 1981 μέχρι σήμερα έχει παραδώσει περισσότερα από 500 σεμινάρια και διαλέξεις ανά την Ελλάδα και την Κύπρο με θέμα τη φωτογραφία και τον κινηματογράφο.

Πιο συγκεκριμένα, από το 1981 διδάσκει φωτογραφία στην Αθήνα σε ιδιωτικά τμήματα (1981-1987 στο Studio Quark, 1988-2002 στον Φωτογραφικό Κύκλο και από το 2003 μέχρι σήμερα στο Μουσείο Μπενάκη). Παράλληλα, από το 1984 μέχρι το 1994 δίδαξε φωτογραφία σε μαθητές και φοιτητές στο τμήμα ΜΜΕ τού Παντείου Πανεπιστημίου, στο University of La Verne τής Κηφισιάς, στις ιδιωτικές σχολές φωτογραφίας Focus και Leica Academy, στη Σχολή Μωραΐτη και στο Κολλέγιο Αθηνών. Από το 1988 παραδίδει εντατικά φωτογραφικά θερινά σεμινάρια, παλαιότερα στην Πάρο και από το 2001 στη Σύρο σε κατάλληλα διαμορφωμένο σεμιναριακό χώρο. Το 2012 και το 2013 παρέδωσε δύο κύκλους από επτά εντατικά σεμινάρια φωτογραφίας στα ισάριθμα θεματικά μουσεία τού Πολιτιστικού Ιδρύματος της Τράπεζας Πειραιώς. Έχει παραδώσει εντατικά φωτογραφικά σεμινάρια σε πολλές πόλεις της Ελλάδας (Ηράκλειο, Ρέθυμνο, Χανιά, Αγ. Νικόλαο, Καλαμάτα, Ναύπλιο, Πάτρα, Ναύπακτο, Ρόδο, Φλώρινα, Θεσσαλονίκη, Καρδίτσα, Αλεξανδρούπολη, Σκόπελο, Ορεστιάδα, Γρεβενά, Δημητσάνα, Σουφλί, Λέσβο, Στυμφαλία, Σπάρτη, Βόλο, Τήνο κλπ). Έχει επίσης παραδώσει πολυάριθμες διαλέξεις με θέμα τη φωτογραφία ή τον κινηματογράφο.

Από το 2001 παραδίδει σειρά σεμιναρίων στη Σύρο με θέμα τον κινηματογράφο, και παρουσιάζει το έργο γνωστών σκηνοθετών τού κινηματογράφου σε διαλέξεις του στο Μουσείο Μπενάκη. Παράλληλα από το 2005 παραδίδει δεκάωρα σεμινάρια-διαλέξεις στην Ελληνοαμερικανική Ένωση με περιεχόμενο την προσέγγιση ενός συγκεκριμένου θέματος από φωτογράφους και σκηνοθέτες κινηματογράφου.

Έχει οργανώσει τα πρότυπα τμήματα φωτογραφίας της Λαϊκής Επιμόρφωσης (1985) και έχει διδάξει τούς επιμορφωτές τους (από το 1985 μέχρι το 1990).

Έχει επιμεληθεί και παρουσιάσει σειρά από εκπομπές της κρατικής τηλεόρασης για τη φωτογραφία.

Πιο συγκεκριμένα, έγραψε, επιμελήθηκε και παρουσίασε μια δίωρη εκπομπή για λογαριασμό της Εκπαιδευτικής Τηλεόρασης με τίτλο «Περί φωτογραφίας», καθώς και δεκατρείς ημίωρες εκπομπές για την ΕΤ2 (ΝΕΤ) με τίτλο «Η Τέχνη της Φωτογραφίας». Επίσης έγραψε, επιμελήθηκε και παρουσίασε μαζί με τη δημοσιογράφο και κριτικό της τέχνης Κατερίνα Ζαχαροπούλου επτά ωριαίες εκπομπές στην ΕΤ1 με θέμα τη φωτογραφία. Επιμελήθηκε, τέλος, και παρουσίασε είκοσι δίωρες εκπομπές με ποικίλα θέματα και με έμφαση στην κλασική μουσική για τον Δημοτικό Ραδιοσταθμό της Ερμούπολης Σύρου («Κόσμος 90»).

Έχει επιμεληθεί περισσότερες από 200 ομαδικές και ατομικές εκθέσεις ελλήνων και αλλοδαπών φωτογράφων, μεταξύ των οποίων των Bruce Davidson, Henri Cartier-Bresson, Leon Levinstein, Lucien Aigner, Frank Horvat, Ferdinando Scianna, Gianpaolo Barbieri, Paolo Roversi, Sarah Moon, Francesca Woodman κ.ά.

Πιο συγκεκριμένα έχει επιμεληθεί εκθέσεις: Στην Αθήνα (Γκαλερί Φωτοχώρος, Γκαλερί Booze, Κινηματογράφος Δαναός, Μουσείο Μπενάκη, Σπίτι της Κύπρου, Μέγαρο Μουσικής, Ελληνοαμερικανική Ένωση, Ίδρυμα Θεοχαράκη, Κέντρο Τεχνών Δήμου Αθηναίων, Εθνική Πινακοθήκη, Πολιτιστικό Στέκι Διάβαση, Αεροδρόμιο Ελ. Βενιζέλος). Στη Θεσσαλονίκη (Γαλλικό Ινστιτούτο Θεσσαλονίκης, Μύλος Θεσσαλονίκης, Κατάστημα Fotovision). Αλλά και σε άλλες πόλεις τής Ελλάδας και τού εξωτερικού (στο Montreal τού Καναδά, στο Παρίσι σε συνεργασία με το Γαλλικό Υπουργείο Πολιτισμού, στο Πανεπιστήμιο Πατρών, στην Πύλη Αμμοχώστου τής Λευκωσίας, στο Πνευματικό Κέντρο τού Δήμου Ερμούπολης, στην Perugia τής Ιταλίας, στην Γκαλερί Transit Στρασβούργου, στην Καλαμάτα, στη Ναύπακτο, στο Ναύπλιο, στην Καρδίτσα, στα Χανιά, στη Στεμνίτσα Αρκαδίας κ.ά.).

Οι φωτογραφίες του έχουν παρουσιαστεί σε ατομικές και ομαδικές εκθέσεις.

Έχει επιμεληθεί περισσότερες από 70 φωτογραφικές εκδόσεις και έχει συγγράψει πολυάριθμους προλόγους φωτογραφικών βιβλίων (μεταξύ των οποίων για τα λευκώματα των Νίκου Οικονομόπουλου, Βούλας Παπαϊωάννου, Πάνου Ηλιόπουλου, Bruce Davidson, Leon Levinstein, André Kertesz, Bernard Plossu, Άγγελου Μίχα, Στράτου Καλαφάτη, Federico Fellini, Γιάννη Ψυχοπαίδη, Φωτογραφία και Μόδα κ.ά).

Υπήρξε κατά καιρούς τακτικός αρθρογράφος σε αθηναϊκές εφημερίδες και σε περιοδικά, ενώ άρθρα του και συνεντεύξεις του έχουν φιλοξενηθεί σε πολυάριθμα έντυπα (π.χ. Η Καθημερινή, Ελευθεροτυπία, Τα Νέα, Το Βήμα, Τα Νέα τής Τέχνης, Φωτογραφία, Φωτογράφος, Το Είδωλο, κ.ά.).

Ίδρυσε μαζί με μαθητές του τo 1988 το σωματείο «Φωτογραφικός Κύκλος», καθώς και τις εκδόσεις «Φωτοχώρος», οι οποίες έχουν εκδώσει περισσότερα από εξήντα βιβλία και λευκώματα με φωτογραφικό περιεχόμενο, καθώς και ένα φωτογραφικό περιοδικό («Φωτοχώρος») που κυκλοφόρησε από το 1993 μέχρι το 1997.

Έχει συγγράψει τα κάτωθι θεωρητικά βιβλία και λευκώματα, τα οποία εκδόθηκαν από τις Εκδόσεις «Φωτοχώρος» και διανέμονται από τις Εκδόσεις «Πατάκη»: *Φωτογραφία* (έκδ. 9η – 2005), *Μονόλογος για τη Φωτογραφία* (έκδ. 5η – 2000), *Σκέψεις για τη Φωτογραφία* (έκδ. 4η – 2010) *Κείμενα για τη Φωτογραφία* (έκδ. 1η – 2000), *Εισαγωγή στην καλλιτεχνική Φωτογραφία* (έκδ. 2η – 2010), *Η φανερή γοητεία και η κρυφή συγκίνηση τού κινηματογράφου,* *12 σκηνοθέτες και το έργο τους* (έκδ. 2η – 2008), *Χωρίς διάλειμμα, 13 σκηνοθέτες και το έργο τους.* (έκδ. 1η – 2006)*, Φωτογραφίες χορού* (έκδ. 1η – 1989), *Ερείπια* (έκδ. 1η – 1992), *Φως και σιωπή* (έκδ. 1η – 1997), *Άνω τελεία* (έκδ. 1η – 1998),  *50 Φωτογραφίες 50 Κείμενα* (έκδ. 1η – 2006), *Φωτογραφίες και Σκέψεις (*έκδ. 1η – 2010), Η Φωτογραφία στην Ψηφιακή Εποχή (έκδ. 1η - 2011), *Πλάτων Ριβέλλης* (έκδ. 1η – 2013).